**Aceste nopți ne încearcă**

*Emaanastasia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aceste nopți ne încearcă

Aceste nopți ne-ncearcă puterile-asfințite

Și lasă-ntre răzoare stelele răstignite

Când dragostea se-mparte chiar dacă este una

Și se răstoarnă-n vise de noapte precum luna.

Și ceasul vieții bate și trece prin pădure

Cu aripi lungi de fluturi durerea s-o îndure,

Cutremurat se-arată în zile furtunoase

Sub un covor de umbre ce dragostea ne coase.

Iar somnul se coboară pe pătura de frunze

Ținând perina clipei prin visele confuze,

Și toamna e în casă pictată-ntr-un tablou

Pe când noi scriem viața golind înc-un stilou.

Dar șoapta azvârlită în cerul nostru mut

Se lasă părăsită ca-ntr-un necunoscut,

Iar în capătul zilei luceferii din noi

Rup firul de iubire pierdut de amândoi.

M-aș mai lăsa o dată în buzunarul vieții

Și aș privi afară prin zorii dimineții,

Dar iată că mi-e teamă să nu adorm în noapte

Când lutul e-un cutremur prin nesfârșite fapte.